Zaburuw.
68.
Dɔnkirilabagaw kuntigi. Dawuda ta Zaburu. Dɔnkiri. 
Ala ye wuri k’a juguw bɛɛ janjan, a kɔninyabagaw bɛɛ ye bori a ɲa. 
Sisi bɛ tunu cogo min na, i bɛna o latunu ten le, ka o kɛ i ko kɛɲɛ bɛ yeele cogo min na tasuma kɔrɔ. Mɔgɔjuguw bɛna halaki Ala ɲa kɔrɔ; 
nka mɔgɔ terenninw bɛna ninsɔndiya, o bɛna ɲagari kosɛbɛ Ala ɲa kɔrɔ, ka ninsɔndiya fɔ k’a kɛ ninsɔndiya dan ye. 
Aw ye dɔnkiri la Ala ye, ka Alatandodɔnkiriw la k’a tɔgɔ bonya; aw y’a kunbɛn ni bonya ye, ale min bɛ sankabaw kɛ a ta sowotoro ye. A tɔgɔ ye ko Matigi Ala, aw ye ɲagari kosɛbɛ a ɲa kɔrɔ. 
Feritaninw fa, ani muso cɛ saninw ta kititigɛbaga, Ala ye o le ye; a siginin bɛ a ta yɔrɔ saninman kɔnɔ. 
Ala le bɛ mɔgɔ di mɔgɔntanw ma, ka mɔgɔ minaninw labla ka o wasa. Mɔgɔ murutininw le sigiyɔrɔ bɛna kɛ yɔrɔ lakolonw ye. 
E, Ala, wagati min i bɔra ka bla i ta mɔgɔw ɲa, wagati min i tun bɛ tagamana o ɲa fɛ kongokolon kɔnɔ, 
dugukolo yɛrɛyɛrɛra, sankolo ka sanji lajigi; o kɛra Ala ɲa kɔrɔ, Sinayi ta Ala, o kɛra Ala ɲa kɔrɔ, Izirayɛli ta Ala. 
E, Ala, i ka sanji lana caman; i ta jamana tun jara, nka i yɛrɛ ka sumaya jigi a kan tuun. 
I ta mɔgɔw sigira o yɔrɔ le ra. E, Ala, i ta ɲumanya kosɔn, i ka o yɔrɔ labɛn ɲanibagatɔw ye. 
Matigi kumana; muso kumalasebagaw ye jamaba le ye. 
Siya tɔw ta kɛrɛkɛjamaw ni o ta masacɛw borira; o bɛɛ borira. An ta muso minw tun tora so kɔnɔ, olugu le ka an juguw borofɛnw tarantaran. 
Jɛndɛtuganiw tagamasiyɛnw lo, o kamanw warigbɛraman lo, o kamansiw kɛra ni sanin nugunin le ye. Nka kɛrɛkɛden dɔw lanin tora so sagakuruw cɛ ra. 
Wagati min Sebɛɛtigi Ala ka masacɛw gbɛn ka o janjan o kɛrɛyɔrɔ ra, a tun kɛra i ko bugun le tun bɛ jigira Salimɔn kuru kan. 
Ala ta kuruba, Basan kuru! Kuru kun caman, Basan kuru! 
Ala ka kuru min ɲanawoloma k’a kɛ a sigiyɔrɔ ye, mun kosɔn o kuru ɲangboya bɛ aw ra, aw kuru kun camanw? Sigiya t’a ra, Matigi Ala bɛna o yɔrɔ le kɛ a sigiyɔrɔ ye wagati bɛɛ. 
Ala ta sowotorow jateda ye waga camanba, waga caman sigiyɔrɔma caman. Matigi bɛ bɔ Sinayi kuru kan ka taga a ta yɔrɔ saninman kɔnɔ. 
I yɛlɛnna san fɛ, i ka jɔn dɔw mina ka taga ni olugu ye, i ka bonyaw mina mɔgɔw fɛ, hali mɔgɔ murutininw, janko ka o yɔrɔ kɛ ele Masa Ala ta sigiyɔrɔ ye. 
Matigi baraka lon bɛɛ! Ale le bɛ lɔ ni an kunko ye, ale Ala le ye an ta kisiri tigi ye. 
Ale Ala le ye an kisibaga ye; Matigi Ala, an Matigi, ale le bɛ mɔgɔ bɔsi ka bɔ saya boro. 
Nka Ala bɛna a juguw kun ci; minw bɛ hakɛkow kɛ, a bɛna olugu kunkolo siman ci. 
Matigi ko: «Ne bɛna o lana ka bɔ fɔ Basan; ne bɛna o lana ka bɔ fɔ kɔgɔji jukɔrɔ; 
janko aw ye aw senw ko aw juguw jori ra, aw ta wuruw fana nɛnw ye aw juguw jori dɔ sɔrɔ k’a nɛmu.» 
E, Ala, mɔgɔw ka i ni i ta mɔgɔw ta sesɔrɔri tagama ye, ne ta Ala ka tagama min kɛ, ne ta Masacɛ ka tagama min kɛ ka na don yɔrɔ saninman kɔnɔ. 
Dɔnkirilabagaw tun bɛ ɲa fɛ, ka fɔrifɛntigiw gban olugu kɔ; sungurudenw bɛ o cɛ ra, olugu bɛ longanw fɔra. 
Aw ye baraka la Ala ye jamalajɛnyɔrɔw ra, aw ye baraka la Matigi Ala ye, aw minw buruju bɔra Izirayɛli ra. 
Mɔgɔ fɔlɔw ye o bɛɛ ra fitini Boniyaminu ta mɔgɔw le ye; ale le ye o ɲamɔgɔ ye. O kɔ, Zuda ta kuntigiw ni o ta jamakuru, ani Zabulɔn ta kuntigiw, ani Nɛfitali ta kuntigiw. 
I ta Ala k’a latigɛ ko i baraka ye bonya. E, Ala, i ta sebagaya yira i n’a fɔ i tun derira k’a kɛ an ye cogo min na fɔlɔfɔlɔ. 
Ka i to i ta batosoba kɔnɔ, Zeruzalɛmu dugu kunna, masaw bɛna na i fɛ ni bonyafɛnw ye. 
Jirafɛn min bɛ yaala bin na, sɔngɔ ale ra, ani misitoranw ni siya wɛrɛw ta misiden minw bɛ na ni warigbɛw ye o boro, ka na o kinbiri gban; kɛrɛ ka di siya minw ye, olugu bɛɛ janjan. 
Ciraden dɔw bɛna na ka bɔ Misiran, Etiyopikaw fana ka o boro kɔrɔta, o bɛ borira ka na Ala fɛ. 
Dunuɲa masayaw bɛɛ, aw ye dɔnkiri la Ala ye, aw ye Alatandodɔnkiriw la Matigi ye. 
A yɛlɛnnin bɛ sankolo le kan i ko so, sankolo min danna kabini fɔlɔfɔlɔ; a bɛ a kan bɔra, a bɛ a kan barakaman kɔrɔta. 
Aw ye lɔ a ra k’a lɔn ko sebagaya ye Ala ta ye; a ta bonya bɛ Izirayɛli kan, a ta sebagaya ka sankolo fa. 
E, Ala, i ye siranfɛnba le ye i ta yɔrɔ saninmanba kɔnɔ dɛ! Izirayɛli ta Ala bɛ sebagaya ni baraka di a ta mɔgɔw ma; Ala baraka! 
