Ayuba.
30.
Nka bi kɔni, minw si ka dɔgɔ ni ne ta ye, olugu le bɛ yɛrɛko ne ma, ne tun tɛ hali minw faw jate fɛn ye; ne tun tɛ sɔn ka o bla ka taga ni ne ta wuruw ye ka taga ne ta bɛganw kɔrɔsi. 
O mɔgɔw baraka tun bɛ se ka mun le ɲa ne ye? O baraka bɛɛ tun bannin lo ka ban. 
Fagantanya ni kɔngɔ tun ka o nagasi, o tun bɛ yaala o kelen na kongokolonw kɔnɔ, yɔrɔ lakolonw, ani yɔrɔ cɛjuguw ra. 
O tun bɛ binkɛnɛ tigɛ tuw kɔnɔ ka o ɲimi; yirililinw le tun bɛ o ta baro ye. 
O tun ka o gbɛn ka bɔ o sigiɲɔgɔnw cɛ ra; mɔgɔw tun bɛ kule ci o kɔ i ko sonw, 
o tun bɛ taga to dingakolonw le kɔnɔ, ani kuruwow, ani farawow kɔnɔ. 
Mɔgɔw tun bɛ o kulekanw mɛn yirituw cɛ ra; o tun bɛ taga ton ɲɔgɔn kan ŋanisunw cɛ ra. 
O tun ka o mɔgɔkolonw, ani o mɔgɔkunntanw gbɛn le ka bɔ jamana kɔnɔ. 
Ayiwa, bi o mɔgɔw le bɛ ne tɔgɔ donna o ta dɔnkiriw ra, ka baro kɛ ne tɔgɔ kan. 
O ka ne haramuya, fɔ o bɛ o yɛrɛ mabɔ ne ra. O tɛ sigiya hali ka daji tu ne ɲa ra; 
sabu Ala ka ne ta kalan juru foni, ka ne majigi; mɔgɔw tɛ o yɛrɛ mina foyi ra ne ɲa kɔrɔ. 
Mɔgɔkolon caman wurira ka lɔ ka ne jaraki; o b’a fɛ ka ne sen gbasi ka ne laben, o bɛ ben ne kan janko ka ne halaki. 
O bɛ ne tɛmɛsira tigɛ, sabu o bɛ ne ta halakiri le ɲini; o bɛ o kɛ o yɛrɛ ma, hali mɔgɔ tɛ o dɛmɛ. 
O bɛ na ne kɔ i ko mɔgɔ minw ka woba bɔ dugu kogo ra ka to ka don o fɛ; o bɛ to ka girin ka na kogo benninw kabakuruw cɛ ra. 
Balahu benna ne kan, ne ta bonya tagara, i ko fɔɲɔ bɛ taga ni fɛn ye cogo min na; ne ta hɛra tɛmɛna i ko sankaba bɛ tɛmɛ cogo min na. 
Sisan kɔni ne si bɛɛ banna, ɲani benna ne kan. 
Su fɛ, ne fari ta dimi bɛ ne sɔgɔ fɔ ne kolow ra; dimi bɛ ne baraka banna, a fana tɛ malara ka ye. 
Ala ka ne ta deregeba tufa k’a mina ni a baraka bɛɛ ye, ka ne ta derege kan cɛ. 
A ka ne firi bɔgɔ ra; ne kɛra i ko buguri ni bugurigbɛ. 
E, Ala, ne bɛ i wele ko i ye ne dɛmɛ, nka i tɛ ne jaabi; ne bɛ lɔ i ɲa kɔrɔ, nka i bɛ ne flɛ dɔrɔn le! 
I tɛ hina ne ra; i bɛ ben ne kan ka ne kɛrɛ ni i yɛrɛ boro baraka ye. 
I bɛ ne sama ka ne bla fɔɲɔ ɲa fɛ, k’a to sanfɔɲɔ ye ne tufatufa ka taga ni ne ye fan bɛɛ ra. 
Ne yɛrɛ k’a lɔn ko i bɛ tagara ni ne ye saya le ra, ninmanfɛn bɛɛ tagayɔrɔ ye yɔrɔ min ye. 
Nka yala sabaga man kan k’a boro kɔrɔta ka i daari wa? Ni bɔnɔ sera mɔgɔ min ma, o man kan ka i wele tuun wa? 
Yala ne tun tɛ kasira ni tɔw ye o ta wagatigbɛlɛnw na wa? Yala ne jusu tun tɛ kasira fagantanw kosɔn wa? 
Ne tun bɛ koɲuman makɔnɔna, nka kojugu nana; ne tun bɛ yeelen makɔnɔna, nka dibiba nana. 
Ne kɔnɔ gbannin lo tuma bɛɛ, ɲani le sera ne ma. 
Ne jusu kasinin le bɛ tagama; tere yeelen tɛ ne ninsɔndiya tuun; ne bɛ wuri ka lɔ jama cɛ ra ka kule ko o ye ne dɛmɛ. 
Ne kɛra kongowuruw balema ye, ka kɛ kɔnɔsogolonw jɛnɲɔgɔn ye. 
Ne fari finna, k’a ja fɔ a bɛ tigɛtigɛ ka ben; farigban bɛ ne fari jɛni fɔ ka se ne kolow ma. 
Ne ta gɔni tɛ dɔnkiri wɛrɛ la ni sangadɔnkiriw tɛ, ne ta filen tɛ dɔnkiri wɛrɛ lamina ni sukasibagaw ta dɔnkiriw tɛ. 
